În ciuda tensiunilor tot mai mari din Europa și a bombardamentelor care au loc în Ucraina, Volodimir Zelesnki se ține de cuvânt și înaintează în vederea organizării contraofensivei. În mesajul său de luni seară, liderul ucrainean a anunțat cele mai notabile evenimente desfășurate în ultimele ore, inclusiv prezența celor mai importanți generali pe linia frontului.
În acest timp, Zelenski nu a stat degeaba, ci și-a continuat turneul în țara sa, vizitând zonele cele mai afectate și în același timp, întâlnindu-se cu diverse personalități, inclusiv cu o delegație din SUA, din care a făcut parte fostul șef al Departamentului de Stat, Mike Pompeo.
Liderul ucrainean le-a transmis cetățenilor că se fac eforturi imense pentru a ajunge de la zi la zi mai aproape de momentul în care Rusia va da socoteală pentru toate crimele comise.
„În fiecare zi devenim mai puternici, în fiecare zi aducem mai aproape ziua în care statul terorist va da socoteală”, le-a transmis Volodimir Zelenski ucrainenilor.
Volodimir Zelenski a mai menționat în mesajul său zilnic despre o nouă şedinţă pe care a avut-o cu şefii de Stat Major, în cadrul căreia au dezbătut principalele probleme de securitate de pe linia frontului, în regiunile nordice şi la frontieră.
Potrivit președintelui, discuțiile au avut loc cu ajutorul comunicațiilor securizate, astfel că fiecare comandat a raportat problemele de pe front din cele mai importante puncte de pe linia frontului.
„Comandanţii direcţiilor au raportat. De data aceasta, generalii Sîrski şi Tarnavski au raportat prin intermediul comunicaţiilor securizate, nu în persoană, din cele mai fierbinţi puncte de pe linia frontului, despre situaţia din Bahmut, Avdiivka, Marinka şi din întreaga regiune Doneţk, Bilohorivka şi întreaga regiune Luhansk”, a spus Zelenski, menţionând că a primit rapoarte şi de la şeful Serviciului de Informaţii al Ministerului Apărării, de la şeful Gărzilor de Frontieră şi de la alţi reprezentanţi ai armatei.
Potrivit liderului ucrainean, întâlnirea a fost productivă pentru elaborarea unui plan de eliberare a teritoriilor ocupate de ruși.
„A fost o întâlnire completă şi o coordonare deplină pentru pregătirea temeinică a acţiunilor noastre active pentru eliberarea teritoriilor ucrainene”, a adăugat Volodimir Zelenski.
În cadrul aceluiași mesaj, Zelenski a mai povestit despre impactul pe care l-a avut vizita la Cernihiv, acolo unde președintele a vizitat o localitate mică, numită Iahidine, „pe care bestiile ruseşti au transformat-o anul trecut într-unul dintre cele mai mari exemple de abuz uman din lume”.
Președintele Ucrainei a povestit despre cum au fost ascunși în subsolul unei școli sute de adulți și copii, pentru a-i folosi drept scut uman.
„Între 3 şi 30 martie anul trecut, ocupanţii au ţinut peste 300 de persoane în subsolul acestei şcoli, o şcoală de la ţară obişnuită.
Subsolul are mai puţin de două sute de metri. Erau oameni în vârstă şi copii foarte mici, femei şi bărbaţi – cea mai în vârstă femeie avea 93 de ani, iar cel mai mic copil avea mai puţin de şase luni.
Acest subsol, acest lagăr de concentrare din Iahidne, ca şi toate celelalte crime comise de Rusia împotriva oamenilor şi a umanităţii nu vor fi niciodată iertate statului malefic”, a spus Zelenski.
În concluzie, Zelenski a avertizat că locul pe care Rusia a dorit să-l ocupe în cadrul Consiliului de Securitate al ONU nu-l va apăra de pedepsele meritate pentru crimele comise.
„Kremlinul nu se va putea ascunde în spatele unui loc în Consiliul de Securitate al ONU, al conductelor de gaz sau a orice altceva”, a avertizat el, promiţând că „va exista o responsabilitate legală şi corectă pentru fiecare crimă rusească comisă”.